1. ปัจจัยความเสี่ยง

1.1 ปัจจัยเสี่ยงที่เกี่ยวกับเทคนิคและขีดความสามารถหลักในธุรกิจสำรวจและผลิตปิโตรเลียม

1.1.1 ความเสี่ยงทางด้านการลงทุนในโครงการใหม่

ปตท.สผ. มีนโยบายขยายการลงทุนทั้งในประเทศและต่างประเทศ
โดยพิจารณาโครงการที่มีศักยภาพและสอดคล้องกับแผนกลยุทธ์
ในการเพิ่มปริมาณการผลิตและปริมาณสำรองปิโตรเลียม
เพื่อรองรับการขยายตัวของความต้องการพลังงาน
จึงมุ่งเน้นการลงทุนในพื้นที่ที่มีศักยภาพทางปิโตรเลียมสูง
ซึ่งจะส่งผลให้บริษัทสามารถเติบโตได้อย่างมั่นคงในระยะยาว อย่างไรก็ตามการลงทุนใหม่ๆ
อาจมีความเสี่ยงเกิดขึ้น ดังนั้นในการลงทุนแต่ละครั้งจึงมีแนวทางในการป้องกันความเสี่ยง
โดยพิจารณาปัจจัยความเสี่ยงต่างๆ ทั้งทางด้านศักยภาพของปิโตรเลียม การดำเนินการ
ความสามารถของผู้ดำเนินการ
เงื่อนไขและความชัดเจนของการแบ่งผลประโยชน์และการปฏิบัติตามข้อสัญญา
ความมั่นคงทางด้านการเมือง ความสัมพันธ์ระหว่างประเทศ เสถียรภาพทางเศรษฐกิจและการเงิน
สภาพทางภูมิศาสตร์ รวมถึงลักษณะและขนาดของโครงการ
เพื่อนำมาประกอบการพิจารณาคัดเลือกโครงการ
และรวมทั้งการชดเชยความเสี่ยงเหล่านี้ไว้ในกระบวนการวิเคราะห์ผลตอบแทนจากการลงทุน

1.1.2 ความเสี่ยงในด้านการสำรวจ

การสำรวจเพื่อหาแหล่งปิโตรเลียมใหม่ๆ
มีความสำคัญและจำเป็นอย่างยิ่งในธุรกิจสำรวจและผลิตปิโตรเลียม
ซึ่งเป็นธุรกิจที่มีโอกาสให้ผลตอบแทนสูง แต่ก็มีความเสี่ยง(Risk) ที่สูงด้วย ทั้งนี้
เพราะแหล่งปิโตรเลียมอยู่ลึกลงไปเป็นกิโลเมตร
การศึกษาเพื่อเข้าใจในลักษณะธรณีวิทยาปิโตรเลียมทำได้ยากและไม่สามารถจะมั่นใจอย่างเต็มที่ได้
กล่าวคือจะยังคงมีความไม่แน่นอนทางด้านธรณีวิทยา (Geological Uncertainty)
ดังนั้นการมีข้อมูลอย่างเพียงพอและการศึกษารายละเอียดที่จำเป็นอย่างเหมาะสม
จะสามารถลดความไม่แน่นอนและความเสี่ยงได้อย่างมีประสิทธิภาพ

ปัจจัยที่เป็นความเสี่ยงและความไม่แน่นอนสำคัญๆ ที่ต้องเน้นศึกษาและวิเคราะห์
เพื่อทำความเข้าใจในรายละเอียด ก่อนพิจารณาลงทุนในโครงการสำรวจปิโตรเลียม ประกอบด้วย

(1) การประเมินขนาดแหล่งปิโตรเลียม หรือ การประเมินปริมาณสำรองปิโตรเลียม (Resources
    หรือ Reserves) ที่อยู่ในพื้นที่เป้าหมาย โดยเน้นการศึกษาวิเคราะห์
    และแปลความหมายข้อมูลธรณีวิทยาปิโตรเลียม ธรณีฟิสิกส์ และ Petrophysics
    ในรายละเอียดอย่างเพียงพอ

(2) การประเมินความเสี่ยง (Risk) และโอกาสของการพบแหล่งปิโตรเลียม (Probability
    of Success) ซึ่งขึ้นอยู่กับความน่าจะเป็นของโครงสร้างที่จะเป็นแหล่งกักเก็บ (Trap)
    และหินกักเก็บ (Reservoir)

(3) ค่าใช้จ่ายในการสำรวจพบแหล่งปิโตรเลียม (Finding Cost)
    ต้องควบคุมให้อยู่ในระดับต่ำโดยลดต้นทุนในการดำเนินงานและเพิ่มประสิทธิภาพในการสำรวจและเจาะสำรวจ
    แต่ทั้งนี้จะต้องมีข้อมูลที่มากเพียงพอในการศึกษาและการวิเคราะห์ที่จำเป็น

1.1.3 ความเสี่ยงทางด้านการพัฒนาโครงการ

ปตท.สผ. ได้ตระหนักถึงความเสี่ยงที่อาจเกิดขึ้นในการพัฒนาโครงการต่างๆ
ซึ่งได้แก่ความล่าช้าและค่าใช้จ่ายเกินวงเงินงบประมาณ
ดังนั้นจึงได้กำหนดแนวทางการป้องกันความเสี่ยงเพื่อให้สามารถดำเนินโครงการได้ตามระยะเวลาและงบประมาณที่กำหนด
ดังนี้

(1) ด้านการบริหารโครงการ – โดยให้ความสำคัญต่อการวางแผนโครงการ
    และการออกแบบระบบวิศวกรรมที่เหมาะสม การบริหารควบคุมการก่อสร้าง
    ตลอดจนความพยายามลดต้นทุนต่าง ๆ ทั้งนี้
    เพื่อให้มั่นใจว่าสามารถดำเนินโครงการได้ทันตามกำหนด ด้วยต้นทุนการผลิตที่เหมาะสม
    และเกิดประโยชน์สูงสุดแก่ทุกฝ่ายที่เกี่ยวข้อง

(2) ด้านบุคลากรและระบบงาน –
    โดยให้ความสำคัญในการพัฒนาบุคลากรในด้านการบริหารโครงการ
    พร้อมทั้งปรับปรุงกระบวนการจัดซื้อจัดจ้างเพื่อให้มีความรวดเร็วและคล่องตัวมากขึ้น

1.1.4 ความเสี่ยงทางด้านการผลิต

ความเสี่ยงทางด้านการผลิตที่นอกเหนือจากการเกิดอันตรายต่างๆจากภัยธรรมชาติ
และภัยอันตรายจากการก่อการร้าย ซึ่งได้มีมาตรการป้องกันจากนโยบายความปลอดภัย ความมั่นคง
สุขอนามัย และสิ่งแวดล้อมที่ชัดเจนแล้ว
ยังมีความเสี่ยงจากการดำเนินงานที่ส่งผลให้การผลิตหยุดชะงักเนื่องมาจากการเสื่อมสภาพของอุปกรณ์การผลิต
หรือข้อผิดพลาดที่อาจเกิดจากการปฎิบัติงาน
นอกจากนี้การบริหารควบคุมการก่อสร้างที่ล่าช้าก็อาจส่งผลให้การผลิตไม่เป็นไปตามเป้าหมาย

ในการป้องกันความเสี่ยงทางด้านการผลิตนั้น ปตท.สผ.
ให้ความสำคัญตั้งแต่การออกแบบโครงสร้างฐานผลิต ระบบการผลิต
รวมถึงระบบควบคุมด้านการผลิตและระบบการบำรุงรักษาเชิงป้องกัน โดยมีระบบ Automatic
Detection และ Emergency Shutdown System เพื่อป้องกันความสูญเสียที่อาจเกิดขึ้น
และจัดทำขั้นตอนการปฏิบัติงาน คู่มือปฏิบัติงาน
พร้อมทั้งโครงการฝึกอบรมให้เจ้าหน้าที่เข้าใจและปฎิบัติงานอย่างมีประสิทธิภาพมากขึ้น
นอกจากนี้ยังประเมินระบบการผลิตและความปลอดภัย (Opersafe)
โดยหน่วยงานภายนอกอย่างเข้มงวด

1.1.5 ความเสี่ยงเชิงพาณิชย์ทางด้านการตลาดและการจำหน่ายปิโตรเลียม

เนื่องจากผลิตภัณฑ์ส่วนใหญ่ของ ปตท.สผ.
เป็นก๊าซธรรมชาติและต้องพึ่งพาตลาดภายในประเทศเป็นหลัก
หากความต้องการใช้ก๊าซธรรมชาติเปลี่ยนแปลงไปจากที่คาดการณ์ไว้
อาจส่งผลกระทบต่อรายได้ของบริษัท
ดังนั้นจึงได้มีนโยบายขยายการลงทุนในโครงการสำรวจและผลิตปิโตรเลียมในต่างประเทศ
โดยเฉพาะแหล่งที่มีน้ำมันเพื่อเพิ่มสัดส่วนปริมาณสำรองน้ำมันให้สูงขึ้น
ซึ่งเป็นการกระจายความเสี่ยงแทนที่จะเป็นการพึ่งพาผลิตภัณฑ์หลักจากก๊าซธรรมชาติเพียงอย่างเดียว

ในส่วนของการจำหน่ายก๊าซธรรมชาติในประเทศ ซึ่งมีลูกค้ารายใหญ่ คือ บริษัท ปตท. จำกัด
(มหาชน) นั้น ปตท.สผ. ได้ทำสัญญาซื้อขายก๊าซธรรมชาติกับ ปตท. เป็นสัญญาระยะยาว
โดยมีอายุสัญญาประมาณ 25 – 30 ปี
เพื่อป้องกันความเสี่ยงอันจะเกิดจากผู้ซื้อไม่รับซื้อก๊าซธรรมชาติ
โดยในสัญญาระบุให้ผู้ซื้อรับก๊าซธรรมชาติให้ได้ตามปริมาณการซื้อขั้นต่ำต่อปีไว้ (Net Annual
Contract Quantity หรือ Net ACQ)
หากผู้ซื้อไม่สามารถรับก๊าซธรรมชาติได้ตามที่ตกลงไว้ในสัญญา
จะต้องชำระค่าก๊าซธรรมชาติในส่วนที่ไม่รับ (Take-or-pay) ให้แก่ ปตท.สผ.
ซึ่งเป็นการประกันรายได้ในระดับหนึ่ง

1.1.6 ความเสี่ยงทางด้านขีดความสามารถขององค์กร

บุคลากรและกระบวนการธุรกิจ
เป็นส่วนประกอบหลักที่สำคัญในการกำหนดขีดความสามารถขององค์กรที่จะนำพาความสำเร็จมาสู่
ปตท.สผ.
จึงได้ดำเนินการเพื่อเสริมสร้างและเพิ่มขีดความสามารถขององค์กรด้านบุคลากรในรายละเอียด
ดังนี้

(1) Leadership – การเสริมสร้างให้พนักงานทุกระดับมีความเป็นผู้นำ กล้าตัดสินใจ

(2) Talent – การเพิ่มความสามารถในการสรรหาคนที่มีความรู้ ความสามารถมาร่วมงาน
    แล้วพัฒนา และรักษาคนเหล่านี้ไว้

(3) Collaboration – การให้ความสำคัญในการทำงานร่วมกัน โดยมีโครงการ
    Boundaryless Organization เพื่อสร้างวัฒนธรรมการทำงานขององค์กรใหญ่
    ที่มีความคล่องตัว รวดเร็ว เหมือนองค์กรขนาดเล็ก ไม่ล้อมกรอบการทำงานของตัวเอง
    แต่พร้อมจะแลกเปลี่ยนข้อมูลและความรู้ซึ่งกันและกัน เพื่อให้เกิดความคิดริเริ่มใหม่ๆ

(4) Strategic Unity – การให้ทุกๆ หน่วยงานของ ปตท.สผ.
    เข้าใจทิศทางและกลยุทธ์ของหน่วยงานและองค์กร
    เพื่อส่งเสริมซึ่งกันและกันในการทำให้องค์กรบรรลุเป้าหมาย

  ในด้านกระบวนการธุรกิจนั้น ได้ดำเนินการดังรายละเอียดต่อไปนี้

(1) กระบวนการบริหารโครงการ ที่มีรายละเอียดในหัวข้อความเสี่ยงทางด้านการพัฒนาโครงการ

(2) กระบวนการจัดซื้อจัดจ้าง โดยให้ความรู้แก่บุคลากรที่เกี่ยวข้องให้เข้าใจระบบและกระบวนการ
    อีกทั้งปรับปรุงกระบวนการจัดซื้อจัดจ้างให้รวดเร็วยิ่งขึ้น

(3) กระบวนการประเมินทางด้านธรณีวิทยา (Subsurface Evaluation)
    โดยการพัฒนาศักยภาพของ Geoscientist ด้วยวิธีให้การอบรม และจัด Mentoring
    Program ตามผลการประเมิน Competency Assessment นอกจากนี้ยังพัฒนา Knowledge
    Management Program ขึ้นมา
    เพื่อแลกเปลี่ยนข้อมูลและความรู้จะได้พัฒนาขีดความสามารถในด้านนี้ให้ดียิ่งขึ้น

    2.  ปัจจัยเสี่ยงที่แฝงอยู่ ในการดำเนินธุรกิจ (Inherent Risk)

        1.  ความเสี่ยงด้านปัจจัยทางการเมืองในประเทศที่เข้าไปลงทุน

ตามนโยบายขยายการลงทุนไปต่างประเทศ เพื่อรองรับการขยายตัวทางพลังงานของตลาดไทย
และเพื่อสนับสนุนการเจริญเติบโตของบริษัทในระยะยาวนั้น ปตท.สผ.
ได้มุ่งเน้นการลงทุนทั้งในประเทศที่มีศักยภาพปิโตรเลียมสูงแถบตะวันออกกลาง
และประเทศซึ่งเป็นตลาดใหม่ (Emerging Markets) เช่น ในแถบแอฟริกาเหนือ เป็นต้น
อย่างไรก็ตาม ประเทศเหล่านี้มักมีความเสี่ยงทางการเมืองสูง ปตท.สผ.
จึงได้ติดตามข้อมูลข่าวสารเกี่ยวกับประเทศเหล่านั้นอย่างใกล้ชิด
และจัดให้มีบทวิเคราะห์สถานการณ์และความเสี่ยงทางการเมือง
เพื่อใช้ประโยชน์ประกอบการพิจารณาตัดสินใจลงทุนในโครงการใหม่ ๆ
ตลอดจนเพื่อดูแลการลงทุนที่มีอยู่เดิมในแต่ละประเทศ
นอกจากนั้นยังได้ประสานอย่างใกล้ชิดกับกระทรวงการต่างประเทศและสถานทูตไทยในประเทศที่ไปลงทุนและสนใจจะลงทุนอีกด้วย

2.  ความเสี่ยงทางด้านความปลอดภัย ความมั่นคง สุขอนามัย และสิ่งแวดล้อม

การดำเนินธุรกิจสำรวจและผลิตปิโตรเลียม มีความเสี่ยงในการเกิดอันตรายและความสูญเสียต่างๆ
ซึ่งมีผลกระทบต่อบริษัทได้ อาทิเช่น การเกิดอัคคีภัยจากการปฏิบัติงานเนื่องจากสาเหตุต่างๆเช่น
หลุมขุดเจาะระเบิด ท่อก๊าซธรรมชาติรั่ว เป็นต้น อุปกรณ์และเครื่องมือต่าง ๆ
ในการสำรวจและผลิตซึ่งตั้งอยู่นอกชายฝั่งทะเลก็มีความเสี่ยงจากภัยธรรมชาติ เช่น พายุ
และแผ่นดินไหว นอกจากนี้ยังอาจมีภัยอันตรายจากขบวนการก่อการร้าย
ที่ทำให้เกิดความเสียหายต่อบุคคล ทรัพย์สิน สิ่งแวดล้อม และการดำเนินธุรกิจของบริษัทได้อีกด้วย

ปตท.สผ. ได้ตระหนักถึงความสำคัญของความเสี่ยงเหล่านี้ จึงได้มีนโยบายความปลอดภัย
ความมั่นคง สุขอนามัย และสิ่งแวดล้อมที่ชัดเจน มุ่งมั่นให้การดำเนินงานต่างๆ
สอดคล้องหรือมีมาตรฐานสูงกว่าข้อกำหนดของกฎหมายและข้อบังคับต่าง ๆ
โดยให้ความสำคัญตั้งแต่การออกแบบโครงสร้างฐานผลิต ระบบการผลิต
รวมถึงระบบควบคุมด้านการผลิต และระบบควบคุมการเฝ้าระวังภัย
จัดการขั้นตอนการปฏิบัติงานและปรับปรุงให้ทันสมัยและเหมาะสม ในด้านการเพิ่มศักยภาพบุคลากรนั้น
ได้จัดการฝึกอบรมด้านความปลอดภัย ความมั่นคง สุขอนามัย และสิ่งแวดล้อม
อย่างต่อเนื่องเป็นประจำ
เพื่อที่จะให้พนักงานทราบวิธีการป้องกันอุบัติเหตุและการปฏิบัติงานอย่างปลอดภัย
รวมถึงการแก้ไขสถานการณ์ในภาวะฉุกเฉินต่าง ๆ

เพื่อลดผลกระทบและความสูญเสียในกรณีที่อาจมีอุบัติเหตุเกิดขึ้น ปตท.สผ.
ได้ประเมินระบบการจัดการความปลอดภัยโดยผู้ตรวจสอบภายนอก
โดยใช้ระบบการวัดผลตามมาตรฐานสากล (International Safety Rating System –
ISRS) ซึ่งได้รับการรับรองที่ระดับ 7 และระดับ 6 จากช่วง 0 ถึง 10
ในส่วนของโครงการบงกชและโครงการฐานสนับสนุนการพัฒนาปิโตรเลียม ปตท.สผ. จังหวัดสงขลา
และได้รับการรับรองที่ระดับ 6 ในส่วนของโครงการ PTTEP1
ส่วนในการดำเนินงานด้านสิ่งแวดล้อมนั้น
ได้ผ่านการรับรองระบบมาตรฐานการจัดการสิ่งแวดล้อมสากล หรือ ISO 14001
ในโครงการPTTEP1 โครงการS1 โครงการบงกช โครงการฐานสนับสนุนการพัฒนาปิโตรเลียม
ปตท.สผ. จังหวัดสงขลา และอาคารสำนักงานปตท.สผ. จากบริษัท AJA Registrars Ltd.
ภายใต้การรับรองจากสถาบันการรับรองแห่งสหราชอาณาจักร (United Kingdom
Accreditation Service หรือ UKAS)
และได้ผ่านการตรวจติดตามผลจากคณะผู้เชี่ยวชาญการตรวจสอบจากบริษัท AJA Registrars
Ltd. อย่างต่อเนื่อง

3.  ความเสี่ยงทางด้านกฎหมายและข้อกำหนด

การดำเนินธุรกิจจะต้องให้ถูกต้องสอดคล้องกับกฎหมาย
หากปฏิบัติไม่ถูกต้องจะเป็นความผิดและก่อให้เกิดความเสียหายต่อองค์กร
ทั้งที่สามารถคิดคำนวณเป็นตัวเงิน และไม่สามารถคำนวณได้ ดังนั้นปตท.สผ.
จึงให้ความสำคัญต่อการปฏิบัติให้ถูกต้องและสอดคล้องตามกฎระเบียบ (Compliance)
โดยเป็นหน้าที่ของทุกหน่วยงานที่ต้องรับผิดชอบในการตรวจสอบ ควบคุม
และกำกับดูแลให้พนักงานปฏิบัติตามกฎหมายและข้อกำหนดต่างๆ ที่เกี่ยวข้องอย่างเคร่งครัด
และแจ้งกฎเกณฑ์ ข้อกำหนดใหม่ๆให้ทุกฝ่ายที่เกี่ยวข้องได้รับทราบ

นอกจากนี้ ยังมีความเสี่ยงที่เกิดจากสัญญา ตั้งแต่การร่างสัญญา การเข้าผูกพัน
และการบริหารจัดการปฏิบัติตามสัญญา ซึ่งอาจนำไปสู่การฟ้องร้อง
และความเสี่ยงจากการไม่ปฏิบัติตามข้อสัญญาที่มีต่อกัน ความเสี่ยงต่างๆ
เหล่านี้อาจควบคุมได้โดยการบริหารสัญญาอย่างรอบคอบ
โดยทำความเข้าใจในเงื่อนไขทางธุรกิจต่างๆ อย่างถ่องแท้ และปรึกษาฝ่ายกฎหมายอย่างใกล้ชิด

1.3 ปัจจัยเสี่ยงในด้านการเงิน

  1.3.1 ความผันผวนของราคาน้ำมันและราคาผลิตภัณฑ์ปิโตรเลียม

ราคาผลิตภัณฑ์ปิโตรเลียมของ ปตท.สผ.
จะอิงอยู่กับราคาน้ำมันในตลาดโลกซึ่งมีความผันผวนเนื่องจากหลายปัจจัยที่ไม่อาจควบคุมได้ อาทิเช่น
อุปสงค์และอุปทานของตลาด เสถียรภาพทางการเมืองและเศรษฐกิจของประเทศต่างๆ
นโยบายการกำหนดสัดส่วนการผลิตน้ำมันของประเทศในกลุ่มโอเปค
ปริมาณน้ำมันสำรองในแต่ละประเทศ ภาวะภูมิอากาศของโลกที่แปรเปลี่ยนในแต่ละฤดูกาล เป็นต้น
การเปลี่ยนแปลงของราคาน้ำมันจากสาเหตุดังกล่าว ย่อมมีผลกระทบต่อรายได้ของ ปตท.สผ.
และอาจส่งผลต่อการวางแผนใช้เงินลงทุนในโครงการต่าง ๆ

ในปี 2548 ราคาน้ำมันในตลาดโลกปรับตัวขึ้นสูงมาก ส่งผลให้ราคาผลิตภัณฑ์เฉลี่ยของ ปตท.สผ.
สูงขึ้นจากปีก่อน โดยราคาขายผลิตภัณฑ์ปิโตรเลียมเฉลี่ยเพิ่มจาก 23.38
เหรียญสหรัฐต่อบาร์เรลในปี 2547 เป็น 29.37 เหรียญสหรัฐต่อบาร์เรลในปี 2548

หากราคาน้ำมันในตลาดโลกลดลง ราคาน้ำมันดิบและคอนเดนเสทของ ปตท.สผ. ก็จะลดลงด้วย
แต่ราคาขายก๊าซธรรมชาติซึ่งเป็นผลิตภัณฑ์หลักของ ปตท. สผ. จะไม่มีผลกระทบในทันที
เนื่องจากมีกลไกของโครงสร้างสูตรราคาในสัญญาซื้อขายก๊าซธรรมชาติที่มีเสถียรภาพเพื่อป้องกันความผันผวนอันสืบเนื่องมาจากราคาน้ำมัน
โดยราคาน้ำมันอ้างอิงในสูตรราคาส่วนใหญ่จะถูกปรับทุก 6 หรือ 12 เดือน อย่างไรก็ตาม
สูตรราคาก๊าซธรรมชาตินี้ทำให้ผู้ซื้อเองมั่นใจด้วยว่าราคาก๊าซธรรมชาตินี้มีเสถียรภาพและสามารถแข่งขันได้กับเชื้อเพลิงชนิดอื่น

  1.3.2 ความผันผวนจากอัตราแลกเปลี่ยน

ปตท.สผ. มีปริมาณสำรองปิโตรเลียมที่พิสูจน์แล้ว (Proved Reserves)
ซึ่งสามารถผลิตและจำหน่ายเป็นรายได้หลัก โดยรายได้ดังกล่าวเป็นสกุลเงินเหรียญสหรัฐฯ
ในขณะเดียวกันก็มีรายจ่ายส่วนหนึ่งในการลงทุน และดำเนินงานในโครงการต่างๆ
รวมทั้งมีภาระหนี้สินและดอกเบี้ยจ่ายเป็นสกุลเงินเหรียญสหรัฐฯ เช่นกัน
ดังนั้นการเปลี่ยนแปลงของอัตราแลกเปลี่ยน ย่อมส่งผลกระทบต่อโครงสร้างรายได้และรายจ่ายของ
ปตท.สผ.

นอกจากนี้แล้ว ตามมาตรฐานการบัญชีจะต้องบันทึกบัญชีสินทรัพย์
และหนี้สินในงบการเงินที่เป็นสกุลเงินเหรียญสหรัฐฯ ให้เป็นสกุลเงินบาท
ซึ่งการเปลี่ยนแปลงของอัตราแลกเปลี่ยนจะส่งผลกระทบต่องบการเงิน ในปี 2548 ปตท.สผ.
ได้บันทึกผลกำไรจากการแปลงค่าเงินตราต่างประเทศจำนวนทั้งสิ้น 203,282,913 บาท

1.3.3 การเปลี่ยนแปลงของอัตราดอกเบี้ย

ปัจจุบัน หนี้สินทั้งหมดของ ปตท.สผ. มีอัตราดอกเบี้ยคงที่
ดังนั้นการเปลี่ยนแปลงของอัตราดอกเบี้ยที่สูงขึ้น จะไม่มีผลกระทบต่อภาระดอกเบี้ยจ่ายของบริษัท
แต่จะทำให้การกู้เงินในอนาคตมีต้นทุนที่สูงขึ้น

ในส่วนของเงินฝาก
อัตราดอกเบี้ยซึ่งแปรผันจะส่งผลกระทบต่อดอกเบี้ยรับที่เกิดจากการลงทุนในเงินฝากและตราสารระยะสั้น
ตามนโยบายในการบริหารเงินสดคงเหลือ